NEUVOSTON ASETUS (EU) 2019/1097,

annettu 26 päivänä kesäkuuta 2019,

asetuksen (EU) 2019/124 muuttamisesta tiettyjen kalastusmahdollisuuksien osalta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,

ottaa huomioon Euroopan komission ehdotuksen,

sekä katsoo seuraavaa:

(1) Neuvoston asetuksessa (EU) 2019/124 (1) vahvistetaan unionin vesillä ja unionin aluksiin tietyillä unionin ulkopuolisilla vesillä sovellettavat tiettyjen kalakantojen ja kalakantaryhmien kalastusmahdollisuudet vuodeksi 2019.

(2) Läntisiä vesialueita koskevalla monivuotisella suunnitelmalla (2), joka tuli voimaan 26 päivänä maaliskuuta 2019, kumottiin etelänkummeliturskan ja keisarihummerin elvytyssuunnitelma (3). Neuvoston asetuksen (EU) 2019/124 liitteessä II ilmoitetut pyyntiponnistusrajoitukset on vahvistettu mainitun elvytyssuunnitelman mukaisesti. Koska kyseisiä kantoja hoidetaan vastedes läntisiä vesialueita koskevan monivuotisen suunnitelman mukaisesti asettamalla saalisrajoitukset kestävän enimmäistuoton (FMSY) arvon vaihteluvälejä noudattavan kalastuskuolevuuden tavoitteen saavuttamiseksi, pyyntiponnistusrajoitusten vahvistaminen näitä kantoja kalastaville laivastoille ei ole enää tarpeen. Asetuksen (EU) 2019/124 liite IIA olisi sen vuoksi kumottava.

(3) Kansainvälinen merentutkimusneuvosto (ICES) antoi tieteellisen lausunnon, jossa suositetaan, ettei valkoturskaa (Merlangius merlangus) pyydetä lainkaan ICES-alueella 7a (Irlanninmeri). Kyseiselle kannalle on vahvistettu vuodeksi 2019 sivusaalista koskeva suurin sallittu saalis (TAC) tasapainon saavuttamiseksi tilanteessa, jossa yhtäältä jatketaan kalastusta mahdollisten vakavien sosioekonomisten vaikutusten välttämiseksi ja toisaalta otetaan huomioon tarve saavuttaa kyseisten kantojen hyvä biologinen tila, ottaen huomioon, että sekakalastuksessa on vaikea pyytää samanaikaisesti kaikkia kantoja FMSY -arvoa noudattaen. Ajan tasalle saatetussa tieteellisessä arviossa, jonka ICES antoi valkoturskan (Merlangius merlangus) tilasta ICES-alueella 7a ja sen muiden kalastusten yhteydessä saaduista tahattomista sivusaaliista, edellytetään, että säilytetään nykytilanne, ja arvioidaan vastaavien saaliiden määräksi 1 385 tonnia. Tieteellisen arvion perusteella TACia olisi muutettava siten, että se vastaa määrää, jolla riski kalastuksen varhaisesta kieltämisestä saadaan mahdollisimman pieneksi mutta joka samalla mahdollistaa kutukannan biomassan elpymisen jatkumisen. TAC olisi vahvistettava tasolle, jolla varmistetaan, ettei kannan kuolevuus kasva, ja TACin olisi kannustettava parantamaan valikoivuutta ja välttämään ei-toivottuja saaliita.

(4) Joulukuussa 2018 asianomaiset jäsenvaltiot sopivat tekevänsä yhteistyötä luoteisten vesialueiden jäsenvaltioiden ryhmässä sekä toimivansa tiiviissä yhteistyössä luoteisten vesialueiden neuvoa-antavan toimikunnan kanssa monivuotisen sivusaaliiden vähentämissuunnitelman laatimiseksi. Suunnitelmalla olisi varmistettava, että kyseessä olevien viiden kannan, Irlanninmeren valkoturska mukaan lukien, joiden pyynti olisi ICESin lausunnon perusteella rajoitettava nollaan vuonna 2019, sivusaaliita vähennetään valikoivuutta tai välttämistä koskevin toimenpitein. Komissio on ilmoittanut aikovansa toimittaa suunnitelman tieteellis-teknis-taloudellisen kalastuskomitean (STECF) täysistuntoon heinäkuussa 2019 sen vaikuttavuuden arvioimiseksi. Jos STECF:n arvio osoittaa, ettei sivusaaliiden vähentämissuunnitelmalla saavuteta kalastuskuolevuuden vähentämisessä haluttua vaikutusta sivusaaliiden osalta, komissio on ilmoittanut tarkastelevansa vaihtoehtoisia toimenpiteitä kyseisten kantojen kalastuskuolevuuden vähentämiseksi.

(5) ICESin 28 päivänä maaliskuuta 2019 antaman lausunnon mukaan keisarihummerin (Nephrops norvegicus) saaliit ICES-alueen 8c toiminnallisessa yksikössä 31 saisivat olla 1 päivän tammikuuta 2019 ja 31 päivän joulukuuta 2019 välisenä aikana enintään 0,7 tonnia. Keisarihummerin kalastusmahdollisuudet ICES-alueen 8c toiminnallisessa yksikössä 31 olisi vahvistettava vastaavasti.

(6) ICES antoi 28 päivänä maaliskuuta 2019 lausunnon pohjankatkaravun (Pandalus borealis) saaliista ICES-alueilla 3a ja 4a itäinen (Skagerrak ja Kattegat ja Pohjanmeren pohjoisosa Norjan haudassa). Lausunnon mukaan ja Norjan kanssa käytyjen neuvottelujen perusteella on aiheellista vahvistaa pohjankatkarapua koskeva unionin kiintiö ICES-alueella 3a FMSY -arvon mukaisesti 2 304 tonniksi.

(7) ICES antoi 22 päivänä helmikuuta 2019 päivitetyn lausunnon seidin (Pollachius virens) saaliista Pohjanmerellä. Lausunnon mukaan ja Norjan kanssa käytyjen neuvottelujen perusteella seidin TAC olisi muutettava vastaavasti FMSY -arvon mukaiseksi.

(8) ICES:n 12 päivänä huhtikuuta 2019 antaman lausunnon mukaan kilohailin (Sprattus sprattus) saaliit alueella 3a (Skagerrak ja Kattegat) ja suuralueella 4 (Pohjanmeri) saisivat olla 1 päivän heinäkuuta 2019 ja 30 päivän kesäkuuta 2020 välisenä aikana enintään 138 726 tonnia. Kilohailin TACiksi alueella 3a vahvistettiin 26 624 tonnia. Kilohailin kalastusmahdollisuudet alueella 2a ja suuralueella 4 sijaitsevilla unionin vesillä olisi vahvistettava ottaen huomioon ICES-alueelle 3a jo vahvistettu TAC ja FMSY -arvon mukaisesti. Kalastusmahdollisuuksien täyden hyödyntämisen takaamiseksi on asianmukaista ottaa kilohailin osalta käyttöön alueidenvälinen joustomahdollisuus ICES-alueesta 3a ICES-suuralueisiin 2a ja 4.

(9) Sardellin (Engraulis encrasicolus) TACiksi ICES-suuralueilla 9 ja 10 sekä Itäisen Keski-Atlantin kalastuskomitean (CECAF) 34.1.1 -alueeseen kuuluvilla unionin vesillä 1 päivän heinäkuuta 2019 ja 30 päivän kesäkuuta 2020 välisenä aikana on vahvistettu nolla odotettaessa kyseistä kautta koskevaa tieteellistä lausuntoa. ICES antaa tätä kantaa koskevan lausuntonsa vasta kesäkuun 2019 lopussa, mutta kalastus kuitenkin jatkuu kesäkuukausina. Sen varmistamiseksi, että kalastustoiminta voi jatkua kunnes TAC vahvistetaan uusimman tieteellisen lausunnon perusteella, olisi asetettava väliaikainen, vuoden 2018 kolmannen vuosineljänneksen saaliiseen perustuva 4 902 tonnin TAC. Tätä TACia muutettaisiin jatkossa ICESin tieteellisen lausunnon mukaisesti.

(10) Komissio hyväksyi 13 päivänä maaliskuuta 2019 Pohjanmeren alueen ryhmän jäsenvaltioiden yhteisen suosituksen perusteella delegoidun asetuksen (EU) 2019/906 (4). Kyseisessä asetuksessa vahvistetaan muutoksia asetuksen (EU) N:o 1380/2013 (5) 15 artiklan 5 kohdan c alakohdassa säädetyn purkamisvelvoitteen de minimis -poikkeuksiin valkoturskan ja turskan (Gadus morhua) osalta, sillä suurempi määrä näiden lajien tahattomia saaliita tulee purkamisvelvoitteen alaiseksi, ja FMSY -arvon mukaisesti niitä koskevia poikkeuksia ei enää tehdä. Asiaankuuluvia TACeja olisi siksi muutettava vastaamaan kyseisiä muutoksia, ja TACit olisi jatkossakin vahvistettava kyseisen arvon mukaisesti. Neuvoston asetuksen (EY) N:o 1224/2009 (6) 5 artiklan mukaisesti jäsenvaltioilla on velvollisuus varmistaa purkamisvelvoitteen tehokas valvonta ja täten hillitä kyseisten kantojen kalastamiseen kohdistuvan paineen kasvamista.

(11) Kansainvälinen Atlantin tonnikalojen suojelukomissio (ICCAT) hyväksyi 21. erityiskokouksessaan vuonna 2018 suosituksen 18–02 Itä-Atlantin ja Välimeren tonnikalan monivuotisesta hoitosuunnitelmasta. Hoitosuunnitelma noudattaa pysyvän tutkimus- ja tilastokomitean ohjetta vahvistaa kannalle monivuotinen hoitosuunnitelma vuonna 2018, koska kannan nykyinen tila ei enää edellytä kiireellisiä toimenpiteitä, jotka otettiin käyttöön tonnikalan elvytyssuunnitelman mukaisesti (suositus 17–17, jolla muutettiin suositusta 14–04). Hoitosuunnitelmassa otetaan huomioon erityyppisten pyydysten ja kalastusmenetelmien erityisominaisuudet. Sen vuoksi on aiheellista tarkistaa pyyntiponnistusrajoituksiin sekä tonnikalan enimmäismäärään kasvatuslaitoksissa liittyviä säännöksiä.

(12) Asetuksessa (EU) 2019/124 säädettyjä saalisrajoituksia sovelletaan 1 päivästä tammikuuta 2019. Saalisrajoituksia koskevia tämän asetuksen säännöksiä olisi sen vuoksi myös sovellettava kyseisestä päivästä. Tällainen takautuva soveltaminen ei rajoita oikeusvarmuuden ja luottamuksensuojan periaatteiden soveltamista, koska asianomaisia kalastusmahdollisuuksia ei ole vielä käytetty loppuun.

(13) Asetus (EU) 2019/124 olisi sen vuoksi muutettava,

ON HYVÄKSYNYT TÄMÄN ASETUKSEN:

1 artikla Muutetaan asetus (EU) 2019/124 seuraavasti: a) Kumotaan 9 artiklan a alakohta. b) Muutetaan liite I A tämän asetuksen liitteen mukaisesti. c) Poistetaan liite II A. d) Muutetaan liite IV tämän asetuksen liitteen mukaisesti.

2 artikla Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Sitä sovelletaan 1 päivästä tammikuuta 2019.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 26 päivänä kesäkuuta 2019. Neuvoston puolesta Puheenjohtaja G. L. GAVRILESCU

(1) Neuvoston asetus (EU) 2019/124, annettu 30 päivänä tammikuuta 2019, unionin vesillä ja unionin kalastusaluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2019 (EUVL L 29, 31.1.2019, s. 1).

(2) Euroopan parlamentin ja neuvoston asetus (EU) 2019/472, annettu 19 päivänä maaliskuuta 2019, läntisillä vesialueilla ja niiden lähivesialueilla kalastettuja kantoja ja näitä kantoja hyödyntäviä kalastuksia koskevasta monivuotisesta suunnitelmasta, asetusten (EU) 2016/1139 ja (EU) 2018/973 muuttamisesta ja neuvoston asetusten (EY) N:o 811/2004, (EY) N:o 2166/2005, (EY) N:o 388/2006, (EY) N:o 509/2007 ja (EY) N:o 1300/2008 kumoamisesta (EUVL L 83, 25.3.2019, s. 1).

(3) Neuvoston asetus (EY) N:o 2166/2005, annettu 20 päivänä joulukuuta 2005, etelänkummeliturska- ja keisarihummerikantojen elvytystoimenpiteistä Cantabrian merellä ja Iberian niemimaan länsipuolella sekä kalavarojen säilyttämisestä nuorten meren eliöiden suojelemiseksi toteutettavien teknisten toimenpiteiden avulla annetun asetuksen (EY) N:o 850/98 muuttamisesta (EUVL L 345, 28.12.2005, s. 5).

(4) Komission delegoitu asetus (EU) 2019/906, annettu 13 päivänä maaliskuuta 2019, tiettyjen pohjakalakantojen kalastusta Pohjanmerellä kaudella 2019–2021 koskevan purkamisvelvoitteen täytäntöönpanoa koskevien yksityiskohtien erittelemisestä annetun delegoidun asetuksen (EU) 2018/2035 muuttamisesta (EUVL L 145, 4.6.2019, s. 4).

(5) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(6) Neuvoston asetus (EY) N:o 1224/2009, annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).